Komisijos reglamentas (EEB) Nr. 2881/84
1984 m. spalio 12 d.
iš dalies keičiantis Reglamentą (EEB) Nr. 896/84, nustatantį papildomas nuostatas dėl eksporto grąžinamųjų išmokų suteikimo už pieną ir pieno produktus
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 1557/84 [2], ypač į jo 17 straipsnio 4 dalį,
atsižvelgdama į 1968 m. birželio 28 d. Tarybos reglamentą (EEB) Nr. 876/68, nustatantį bendrąsias eksporto grąžinamųjų išmokų už pieną ir pieno produktus suteikimo taisykles ir tokių grąžinamųjų išmokų dydžio nustatymo kriterijus [3], su paskutiniais pakeitimais, padarytais Reglamentu (EEB) Nr. 2429/72 [4], ypač į jo 6 straipsnio 3 dalį,
kadangi pagal Komisijos reglamentą (EEB) Nr. 896/84 [5] su pakeitimais, padarytais Reglamentu (EEB) Nr. 1161/84 [6], naujų pieno metų pradžioje tam pačiam produktui, naudojamam pagal tą pačią paskirtį gali būti nustatytos dvi grąžinamosios išmokos, kad būtų galima atsižvelgti į kainų lygius prieš prasidedant naujiems pieno metams ir jiems prasidėjus; kadangi didesnė grąžinamoji išmoka suteikiama tik tada, jei įrodoma, kad produktas pagamintas tuo laikotarpiu, kai kaina buvo didesnė;
kadangi naujais pieno metais šios dvi grąžinamosios išmokos gali būti viena po kitos panaikintos; kadangi tais atvejais, kai operatorius iš anksto nustato grąžinamąją išmoką dviejų grąžinamųjų išmokų taikymo metu, reikalavimas pateikti prieš tai nurodytą įrodymą, kad prekės pagamintos per naujus pieno metus, turėtų būti panaikintas nuo tada, kai dviejų grąžinamųjų išmokų dydis pakeičiamos vienu dydžiu;
kadangi, Reglamento (EEB) Nr. 896/84 1 straipsnis turėtų būti išdėstytas nauja redakcija, kad jis taptų aiškesnis;
kadangi šiame reglamente nustatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 896/84 1 straipsnis pakeičiamas taip:
"1 straipsnis
1. Jei naujų pieno metų pradžioje tam tikram produktui, naudojamam pagal tą pačią pakirtį, nustatomos dvi grąžinamosios išmokos, didesnė grąžinamoji išmoka gali būti suteikiama:
- kai nuo naujų pieno metų pražios taikomos intervencinės kainos daro teigiamą poveikį produkto rinkos kainoms, jei įrodoma, jog eksportuotas produktas pagamintas naujais pieno metais,
- kai nuo naujų pieno metų pražios taikomos intervencinės kainos daro neigiamą poveikį produkto rinkos kainoms, jei įrodoma, jog eksportuotas produktas pagamintas prieš naujų pieno metų pradžią.
2. Operatoriui, pateikusiam paraišką gauti eksporto licenciją su iš anksto nustatyta grąžinamąja išmoka, nereikia pateikti šio straipsnio 1 dalies pirmoje įtraukoje nurodyto įrodymo, jei Komisijos reglamento (EEB) Nr. 3183/80( [7]) 22 straipsnio 1 dalies b punkte nurodyti muitinės eksporto formalumai atliekami tą pačią arba kitą po jos einančią dieną, kurią du grąžinamųjų išmokų dydžiai pakeičiami vienu dydžiu.
3. Jei produktai klasifikuojami Bendrojo muitų tarifo 04.03 B arba ex 23.07 B subpozicijoje, be šio straipsnio 1 dalyje nurodyto įrodymo arba vietoje jo gali būti reikalaujama įrodyti, jog:
- sviestas arba grietinėlė, naudojami kaip žaliava 04.03 B subpozicijoje klasifikuojamiems produktams gaminti,
- nugriebtas pienas arba nugriebto pieno milteliai, įdėti į ex 23.07 B subpozicijoje klasifikuojamus produktus,
pagaminti minimu laikotarpiu.
4. Valstybės narės priima būtinas priemones dėl patvirtinamųjų dokumentų, kurie gali būti naudojami kaip straipsnio 1 ir 3 dalyse nurodyti įrodymai, ir atitinkamas kontrolės priemones."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1984 m. spalio 12 d.